钦定古今图书集成/明伦汇编/氏族典/第053卷 > 韦渠牟
## 钦定古今图书集成/明伦汇编/氏族典/第053卷 > 韦渠牟

按《唐书韦渠牟传》：“渠牟，京兆万年人，工部侍郎述从
子也。少警悟，工为诗，李白异之，授以古乐府。去为道
士，不终，更为浮屠。已而复冠浙西。韩滉表试校书郎，
进至四门博士。贞元十二年，德宗诞日，诏对麟德殿，
迁秘书郎，进诗七百言。未浃旬，擢右补阙内供奉。岁
中至谏议大夫。自陆贽免，帝躬揽庶政，所倚而信者”，
裴延龄、李齐运、王绍、李实、韦执谊与渠牟等，其权侔
人主。延龄、实皆奸虐，绍无所建明。渠牟后出，望最轻，
张恩势以动天下，士之浮竞，甘进者争出其门，赫然
势焰可炙。再擢太常卿。卒，年五十三，赠刑部尚书，谥
曰忠。所论著甚多，传于时。